**Komisija za ocjenu i odbranu magistarskog rada:**

Prof. dr. Nedžma Džananović Miraščija – predsjednik

Prof. dr. Elmir Sadiković – mentor / član

Prof. dr. Sead Turčalo - član

Prof. dr. Ehlimana Spahić – zamjenik člana

**VIJEĆU**

**FAKULTETA POLITIČKIH NAUKA**

Na osnovu člana 104. Statuta Univerziteta u Sarajevu, te člana 8. Pravilnika o režimu postdiplomskog studija i postupku odbrane magistarskog rada, Vijeća Fakulteta, na prijedlog Odsjeka politologije, na sjednici održanoj 30.09.2020. , donijelo je Odluku broj 02-1-2023-1/2020 o imenovanju Komisije za ocjenu i odbranu magistarskog rada kandidata Bajramović Velida pod naslovom „SPORAZUM O STABILIZACIJI I PRIDRUŽIVANJU KAO PRAVNI OSNOV UNAPRJEĐENJA REGIONALNE SARADNJE ZEMALJA ZAPADNOG BALKANA“

Komisija, nakon uvida i ocjene magistarskog rada, Vijeću Fakulteta podnosi sljedeći:

**IZVJEŠTAJ**

**I BIOGRAFSKI PODACI O KANDIDATU**

Velid Bajramović je rođen 20. februara 1962. godine u Ključu. Osnovnu školu i gimnaziju završio je u Ključu. Na Vazduhoplovnoj tehničkoj vojnoj akademiji diplomirao je 1983. godine, stekao zvanje vazduhoplovnog tehničkog mašinskog vojnog inženjera i proizveden u prvi oficirski čin potporučnika. Od 1983. godine do kraja marta 1992. godine obavlja dužnosti komandira vodova i nastavnika devet predmeta. U činu kapetana stavlja se na raspolaganje Armiji Republike Bosne i Hercegovine, kako bi dao svoj doprinos odbrani države Bosne i Hercegovine od višestruke oružane agresije. U redovima Armije R BiH, augusta 1992, biva teško ranjen u borbenim djejstvima za odbranu Sarajeva i Bosne i Hercegovine. Poslije kratkog oporavka nastavlja davati svoj doprinos odbrani države na svim dijelovima bh. ratišta, za koji je odlikovan najvišim ratnim priznanjem „Zlatni ljiljan“ od strane komandanta Armije R BiH armijskog generala Rasima Delića, 27.10.1993. godine. Poslije uspješnog angažmana u u komandi 1. korpusa Armije R BiH, oktobra 1994. godine biva postavljen na dužnost načelnika odsjeka u Generalštabu Armije Republike Bosne i Hercegovine. Poslije rata nastavlja oficirski angažman u Armiji Republike Bosne i Hercegovine i Vojsci Federacije Bosne i Hercegovine, gdje biva postavljan na visoke dužnosti i unaprjeđivan u činove: majora, pukovnika i brigadira, kada, 2004. godine, na lični zahtjev, odlazi u penziju, kako bi se posvetio pisanju knjiga.

Za svoj doprinos odbrani države Bosne i Hercegovine dobio je niz priznanja i nagrada, među kojima, pored Zlatnog ljiljana 1993. godine, izdvajamo Plaketu „Bosanski stećak“ 1997. godine i „Zlatnu plaketu“ grada Ključa 2001. godine.

Do sada je objavio jedanaest knjiga: „Malo vode na dlanu“, „Oskar za sporednu ulogu“, komplet od pet knjiga o genocidu nad Bošnjacima: „Srebrenica nakraj srca“, „Špalir“, „Dnopolje“, „Pokošeni pupoljci“ i „Nečujni vrisci“, te veliku monografiju sa preko 25.000 podataka, komplet od četiri knjige o dobitnicima najviših ratnih priznanja „Zlatni ljiljan“ pod naslovima: „Zlatni ljiljani“, „Zlatni ljiljani heroji“, „Zlatni ljiljani žene“ i „Zlatni ljiljani tinejdžeri“. Ovih dana u pripremi za štampu je i njegova dvanaesta knjiga „Čovjek koji je znao tajnu života“. Djela (pet naslova) su mu prevođena i objavljivana na švedskom i turskom jeziku, a u toku je prevođenje istih naslova na engleski, danski i arapski jezik.

**II STRUKTURA MAGISTARSKOG RADA**

Magistarska teza „SPORAZUM O STABILIZACIJI I PRIDRUŽIVANJU KAO PRAVNI OSNOV UNAPRJEĐENJA REGIONALNE SARADNJE ZEMALJA ZAPADNOG BALKANA“ pored Uvodne napomene, korištene literature i izvora, sadrži pet cjelina, koje predstavljaju logičko-sadržajnu, konzistentnu i koherentnu cjelinu. Kandidat prvo daje osvrt na teorijsko – metodološki pristup naučnom istraživanju. Metodološki pristup ovom istraživanju bio je interdisciplinaran i uključio je saznanja naučnih disciplina: politologije, historije, ekonomije, prava i međunarodnih odnosa, sociologije, društvene geografije i demografije. Ovo empirijsko-teorijsko istraživanje se rukovodilo izborom naučnih metoda, te su prvenstveno korištene sljedeće metode: hipotetičko-deduktivna, historijska, funkcionalna, statistička, metoda dedukcije i indukcije, komparativna metoda i posebno metoda analize sadržaja dokumenata. Od osnovnih metoda logičkog i naučnog saznanja su korištene: analiza, apstrakcija, komparacija, klasifikacija, sinteza, konkretizacija, generalizacija, dedukcija i indukcija, dok je osnovna metoda prikupljanja podataka bila metoda analize sadržaja dokumenata, a korišteni su i ostali izvori i literatura.

U poglavlju I ovog rada „Teorijsko određenje regije, regionalizma i regionalizacije“ dato je teorijsko određenje regije, regionalizma i regionalizacije, a poseban osvrt je dat na regionalnu saradnju: njen cilj, dostupnost i korisnike iste.

U poglavlju II ovog rada „Odnos Evropske Unije prema integraciji zemalja Zapadnog Balkana“ data su objašnjenja o regionalizaciji kao dijelu integracijskog procesa u Evropsku Uniju, donesena ocjena političkog i ekonomskog razvoja postdejtonske Bosne i Hercegovine, izložen put i izazovi u procesu integriranja BiH u članstvo EU, kao i sve aktivnosti Evropske Zajednice u rješavanju predratne i ratne krize u BiH, sa akcentom na sve održane mirovne konferencije. Izvršena je analiza: uključivanja SAD-a u rješavanje ratne krize u BiH, karakteristika Dejtonskog ustava i uloge Evropske unije u implementaciji i prevazilaženju nedostataka, kao i procesa u ekonomiji i problema poslijeratne obnove BiH. Poseban aspekt je dat na reforme u Bosni i Hercegovini i njihovu učinkovitost u procesu integracija u Evropsku uniju, od zakonodavnog okvira kao uslova ekonomske reforme do globalizacije i procesa integracije. U radu je naglašeno da su sve države Zapadnog Balkana opredjeljene da postanu punopravne članice Evropske unije i da teritorij zemalja Zapadnog Balkana obuhvata 5,3% evropskog prostora, kao i 4,9% ukupnog evropskog stanovništva. Sa tog stanovišta, navedeno je u ovom poglavlju, radi se o malom području, ali i području sa sedam nezavisnih država koje su u zadnjoj deceniji bile u međusobnim političkim i vojnim sukobima, te, u tom kontekstu, integracija zemalja Zapadnog Balkana je za Evropsku uniju poseban izazov.

U poglavlju III pod naslovom „Regionalna saradnja u kontekstu Sporazuma o stabilizaciji i pridruživanju u Evropsku Uniju“ detaljno je razrađen Sporazum o stabilizaciji i pridruživanju BiH u Evropsku Uniju, sa akcentom na sva njegova poglavlja i sfere utjecaja. U radu se navodi: da Evropska komisija konstatuje da su osnovni elementi daljnjeg napretka Bosne i Hercegovine prema Evropskoj uniji zajednička vizija političkih lidera o pravcu kretanja zemlje i o ključnim reformama koje se odnose na EU, kao i sposobnost da govore jednim glasom o međunarodnim i pitanjima Evropske unije, da Evropska komisija smatra da je provedba Privremenog sporazuma u Bosni i Hercegovini „u cjelini bila zadovoljavajuća“, dok je napredak zemlje u ključnim reformama ipak ostao ograničen.

U poglavlju IV „Protivrječnosti integracije Bosne i Hercegovine u Evropsku Uniju“ izvedeni su dometi integracije Bosne i Hercegovine u Evropsku Uniju sa posebnim osvrtom na etničku dominaciju u njenim institucijama kao prepreku integracijskom procesu. Izvršena je analiza snaga na kojima bi mogla da se temelji prekogranična suradnja Bosne i Hercegovine s područjima susjednih država Republike Hrvatske, Srbije i Crne Gore; slabosti prekogranične saradnje Bosne i Hercegovine sa susjedima; mogućnosti prekogranične saradnje BiH i njenih susjeda, kao i rizika i prijetnji za prekograničnu suradnju Bosne i Hercegovine.

Na kraju, u zaključnim razmatranjima, ukupnim istraživanjem i odgovaranjem na pitanja postavljena u ciljevima istraživanja kandidat dolazi i do argumenata koji potvrđuju postavljeni hipotetički okvir. Generalna hipoteza ovog rada glasi: „Političko – pravna implementacija obaveza iz Sporazuma o stabilizaciji i pridruživanju EU pozitivno utiče na oblikovanje institucionalnog okvira za unaprjeđenje regionalne saradnje zemalja Zapadnog Balkana u procesu evropskih integracija“. Kandidat dalje naglašava da je evidentno da bi koraci ka potpunoj primjeni i realizaciji Sporazuma o stabilizaciji i pridruživanju Bosne i Hercegovine Evropskoj uniji, u samoj Bosni i Hercegovini, mogli biti manje politizirani, brži, i odlučniji, za opštu dobrobit svih njenih građana, a ne kako često izgleda, spori i složeni i da, unatoč svim poteškoćama, Bosna i Hercegovina, ipak ide putem stabilizacije i pridruživanja Evropskoj uniji. Izvedene su i posebne hipoteze: da Evropska Unija daje punu podršku regionalnoj saradnji zemalja Zapadnog Balkana, jer prevelike ekonomske i socijalne razlike među regijama u tim državama ugrožavaju kako ekonomsku, tako i političku kompaktnost istih, kao i da su sve zemlje Zapadnog Balkana potpisale Sporazum o stabilizaciji i pridruživanju EU i to: Sjeverna Makedonija, Republika Albanija, Republika Crna Gora, Republika Srbija, Bosna i Hercegovina i Kosovo. Sve navedene zemlje su se obavezale na potpunu realizaciju svih odredbi Sporazuma o stabilizaciji i pridruživanju Evropskoj Uniji, a sa svim navedenim zemljama, Sporazum je već stupio na snagu.

Kandidat ozvodi zaključak da će koraci u stabilizaciji i pridruživanju svih zemalja Zapadnog Balkana Evropskoj uniji, biti sve vidljiviji, kako u svim ovim državama bude rastao stepen realizacije odredbi ovog Sporazuma.

**III MIŠLJENJE I PRIJEDLOG KOMISIJE**

Magistarki rad pod naslovom: „SPORAZUM O STABILIZACIJI I PRIDRUŽIVANJU KAO PRAVNI OSNOV UNAPRJEĐENJA REGIONALNE SARADNJE ZEMALJA ZAPADNOG BALKANA“ predstavlja cjelovito politološko istraživanje regionalne saradnje zemalja zapadnog Blakana u integracijskom procesu u Evropsku uniju. Kandidat Velid bajramović je utemeljio naučno relevantan teorijsko – metodološki okvir u pristupu teorijskoj elaboraciji teme dmagistarskog rada

Komisija magistarski rad „SPORAZUM O STABILIZACIJI I PRIDRUŽIVANJU KAO PRAVNI OSNOV UNAPRJEĐENJA REGIONALNE SARADNJE ZEMALJA ZAPADNOG BALKANA“ kandidata Velida bajramovića ocjenjuje pozitivno i predlaže Vijeću Fakulteta da usvoji Izvještaj i zakaže javnu odbranu.

Sarajevo, 02.10.2020. godine

**K O M I S I J A**

Prof. dr. Nedžma Džananović Miraščija – predsjednik

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prof. dr. Elmir Sadiković – mentor / član

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prof. dr. Sead Turčalo – član

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prof. dr. Ehlimana Spahić – zamjenik člana

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_